om ændring af beslutning 2007/198/Euratom om oprettelse af et europæisk fællesforetagende for ITER og fusionsenergiudvikling og om tilståelse af fordele til det

BEGRUNDELSE

1.BAGGRUND FOR FORSLAGET

Dette forslag forudsættes anvendt fra den 1. januar 2021 og forelægges for 27 medlemsstater i overensstemmelse med den meddelelse, som Det Europæiske Råd modtog den 29. marts 2017 fra Det Forenede Kongerige om dets beslutning om at udtræde af Den Europæiske Union og Euratom i henhold til artikel 50 i traktaten om Den Europæiske Union.

Fusionsenergi forventes at spille en vigtig rolle i fremtidens europæiske energilandskab som en praktisk taget uudtømmelig, klimavenlig energikilde. Dette forslag til Rådets afgørelse har til formål at sikre finansiering til fortsat europæisk deltagelse i ITER-projektet, der sigter mod afgørende videnskabelige gennembrud inden for udvikling af fusionsenergi. Dette er især vigtigt efter Parisaftalen fra 2015 om klimaændringer og EU's forpligtelse til at føre an i dekarboniseringen af økonomien og håndteringen af globale klimaændringer på en omkostningseffektiv måde.

Den europæiske deltagelse i ITER-projektet er baseret på den aftale, der blev undertegnet i november 2006 mellem syv globale partnere, Euratom, USA, Rusland, Japan, Kina, Sydkorea og Indien. Det unikke ITER-projekt er det første af sin art og udviklet gennem et internationalt forskningssamarbejde, som giver mulighed for synergieffekter og mobilisering af finansielle ressourcer, som ikke ville være mulige for en enkelt stat.

Som vært for projektet i henhold til ITER-aftalen har Europa en stærkere retlig forpligtelse under ITER-aftalen og har følgelig indtaget en ledende rolle i projektet med en andel på 45 % af opførelsesomkostningerne (de andre ITER-medlemmers andel er på ca. 9 % hver) for at sikre en rettidig færdiggørelse af anlægget. Dette forslag til Rådets afgørelse ændrer Rådets beslutning (2007/198/Euratom) af 27. marts 2007 om oprettelse af et europæisk fællesforetagende for ITER og fusionsenergiudvikling og om tilståelse af fordele til det med henblik på at danne grundlag for finansiering af aktiviteterne i forbindelse med dette fællesforetagende (i det følgende benævnt "Fusion for Energy" eller "F4E") for perioden 2021-2027 i henhold til Euratomtraktaten.

Rådets beslutning fra 2007 var allerede blevet ændret ved Rådets afgørelse 2013/791/Euratom af 13. december 2013 for at tillade en finansiering af fusionsenergiaktiviteterne. Nærværende forslag, som følger samme logik, bygger på Euratom-traktatens artikel 47 og vedrører Euratoms deltagelse i finansieringen af fællesforetagendet under den flerårige finansielle ramme for 2021-2027.

Den aktuelle foreslåede ændring giver mulighed for at sikre finansieringen af projektet for den næste flerårige finansielle ramme, men forhindrer ikke, at andre medlemmer af fællesforetagendet end Euratom kan yde frivillige bidrag, jf. artikel 12, stk. 1, litra c), i fællesforetagendets vedtægter.

ITER-Rådet godkendte i 2016 en ajourført tidsplan og overslag over omkostningerne i forbindelse med færdiggørelsen af ITER-anlægget. Den nye tidsplan tager sigte på at nå den første plasmaproduktion i december 2025 som det tidligste teknisk mulige tidspunkt for ITER-anlægget, med fuld drift ved brug af deuterium-tritium-brændstof (den såkaldte deuterium-tritium-fase) anslået til 2035. Denne tidsplan sammen de tilknyttede reviderede omkostninger er grundlaget for det nye referencescenarie for ITER-projektet; der er ikke taget højde for uforudsete udgifter, og det forudsættes derfor, at alle større risici kan afbødes.

I sin meddelelse til Europa-Parlamentet og Rådet for Den Europæiske Union, "EU's bidrag til en reform af ITER-projektet", af 14. juni 2017 og det ledsagende arbejdsdokument fra Kommissionens tjenestegrene fremlagde Kommissionen overslag over omkostningerne for opførelsesfasen (kun for Europa). For perioden 2021-2027 blev beløbet fra EU-budgettet, herunder Kommissionens administrative udgifter i forbindelse med Fusion for Energy-opgaver og andre relevante aktiviteter, anslået til ca. 6,1 mia. EUR (i nutidsværdi).

Den 12. april 2018 drog Rådet for Den Europæiske konklusioner på grundlag af Kommissionens meddelelse og bekræftede på ny Euratoms fortsatte engagement i en vellykket færdiggørelse af ITER-projektet. Rådet erklærede, at det vil bestræbe sig på at stille ressourcerne til rådighed for aktiviteterne under Fusion for Energy inden for den flerårige finansielle ramme for perioden 2021-2027. På dette grundlag bemyndigede Rådet Kommissionen til at godkende det nye referencescenarie for ITER-projektet (omfang, tidsplan og omkostninger) på vegne af Euratom på ITER-Rådets møde på ministerplan.

Overførslen vil blive rettet ind efter den periode, som den flerårige finansielle ramme dækker, og løbe i syv år. Ifølge ITER-aftalen vil ITER-projektet i første omgang strække sig over 35 år (dvs. indtil 2042). Der bliver således brug for efterfølgende rådsafgørelser om den videre finansiering af Euratoms bidrag til dette projekt.

En vellykket opførelse og drift af ITER er afgørende for den europæiske køreplan for fusionsenergi, som udgør en overordnet målrettet vej mod fusionselektricitet og nyder opbakning fra samtlige aktører inden for fusionsenergiforskningen i Europa. Denne afgørelse vil derfor fremme synergi- og komplementaritetseffekter med fusionsforskningsaktiviteter, der finansieres inden for rammerne af Euratomprogrammet for forskning og uddannelse 2021-2025. Denne afgørelse vil også gøre det muligt at færdiggøre de aktiviteter, der gennemføres inden for rammerne af aftalen om den bredere strategi mellem Euratom og Japan, og supplere det internationale samarbejde inden for rammerne af ITER-aftalen.

Forslaget er udarbejdet for at sikre et tæt samspil med andre programmer, herunder navnlig forslagene til EU's niende rammeprogram og Euratoms niende rammeprogram. Begrundelsen herfor er ganske klar, da ITER er et innovativt projekt, det første af sin art, på energiområdet og har behov for nær støtte fra forsknings- og innovationssiden, herunder navnlig via Euratoms forskningsprogrammer, men også gennem EU's forskningsprogrammer. I denne forbindelse er teksterne til begge programmer (både Euratoms og EU's niende rammeprogram) under den næste flerårige finansielle ramme blevet styrket med henblik på at sikre, at det nødvendige samspil i relation til ITER klart fremgår.

2.RESULTATER AF HØRINGER AF INTERESSEREDE PARTER OG KONSEKVENSANALYSER

Forslaget tager fuldt ud hensyn til de indkomne bidrag i den offentlige høring om den flerårige finansielle ramme, som blev tilrettelagt af Europa-Kommissionens Generalsekretariat, og som blev igangsat den 10. januar og løb indtil den 8. marts 2018. Derudover tages i forslaget fuldt hensyn til høringerne af interesserede parter i løbet af de forberedende aktiviteter, som omfattede en forudgående evaluering og arrangementer for og rundspørger blandt de interesserede parter. Den åbne offentlige høringer gav ikke anledning til særlige problemer hvad angår videreførelsen af ITER-finansieringen, og målrettede høringer af interesserede parter har bekræftet, at EU's investering i opførelsen af ITER medfører vigtige fordele for Europas industri og forskerkredse. Dette blev gentaget i et arrangement for industrien i december 2017, som viste, at fusionsenergi allerede giver industrien konkrete forretningsmuligheder og har en positiv indvirkning på beskæftigelsen, den økonomisk vækst og innovationen samt har positive virkninger, som rækker ud over områderne fusion og energi. Uafhængige undersøgelser, som blev iværksat til forberedelsen af den forudgående evaluering, indeholdt kvantificeringer af nyskabte arbejdspladser og nettomerværdien, som genereres af den europæiske deltagelse i ITER-projektet.

Sidst, men ikke mindst, og under hensyntagen til Rådets konklusioner af april 2018 vil dette forslag sikre kontinuiteten i projektet, navnlig i forhold til de internationale partnere og sikre ITER-finansieringen for hele løbetiden af den næste flerårige finansielle ramme.

Der er udpeget et begrænset antal forslag, som på grund af deres indhold og budgettets struktur og/eller størrelse bør ledsages af en forudgående evaluering i form af et arbejdsdokument fra Kommissionens tjenestegrene og ikke en konsekvensanalyse. ITER blev anført som et af de programmer, ligesom Fiscalis, humanitær bistand og den fælles udenrigs- og sikkerhedspolitik, der ikke kræver en konsekvensanalyse, men snarere en forudgående evaluering i form af et arbejdsdokument fra Kommissionens tjenestegrene, i tråd med kravene i EU's finansforordning.